આ બગીચામાં વહેલી સવારે મૉર્નિંગવૉક કરવી એ અમારા નરસિંહનગરના શોખીનોને મળેલી મહામૂલ્ય ભેટ છે. ખુશનુમા હવા, વૃક્ષોની હરિયાળી, ગિરનાર પાછળથી ઉદય પામતા સૂર્યથી બનતું રતૂમડું આકાશ, પંખીઓનો કલરવ, મોરના ટહુકા આહ્‍લાદક વાતાવરણ સર્જે છે. તન અને મનને શાંતિ આપે છે. મારો તો અંગત આક્ષેપ છે કે આ બાગ અને તેનું ભવ્ય સૌંદર્ય માણવાનો જેટલો લાભ લેવાવો જોઈએ તેના પ્રમાણમાં નગરવાસીઓ ‘મૉર્નિંગવૉક’માં ઓછા આવે છે.